PROTOCOLUL nr. 3

DISPOZIŢII PRIVIND ZONELE DE SUVERANITATE ALE REGATULUI UNIT AL MARII BRITANII ŞI IRLANDEI DE NORD ÎN CIPRU

ÎNALTELE PĂRŢI CONTRACTANTE,

REAMINTIND că declaraţia comună privind zonele de suveranitate ale Regatului Unit al Marii Britanii şi Irlandei de Nord din Cipru, anexată la Actul final al Tratatului de aderare a Regatului Unit la Comunităţile Europene, prevedea că regimul aplicabil relaţiilor dintre Comunitatea Economică Europeană şi zonele de suveranitate va fi definit în contextul unui eventual acord între Comunitate şi Republica Cipru,

ŢINÂND SEAMA de dispoziţiile privind zonele de suveranitate stabilite în Tratatul de constituire a Republicii Cipru (denumit în continuare "Tratatul de constituire") şi schimburile de note în acest sens din 16 august 1960,

LUÂND ACT de schimbul de note dintre Guvernul Regatului Unit şi Guvernul Republicii Cipru privind administrarea zonelor de suveranitate din 16 august 1960 şi de declaraţia Guvernului Regatului Unit anexată, conform căreia unul dintre principalele obiective care trebuie îndeplinite este protejarea intereselor persoanelor care îşi au rezidenţa sau lucrează în zonele de suveranitate şi având în vedere, în acest context, că respectivele persoane trebuie să beneficieze, în măsura posibilului, de acelaşi tratament de care beneficiază persoanele care îşi au rezidenţa sau lucrează în Republica Cipru,

LUÂND TOTODATĂ ACT de dispoziţiile Tratatului de constituire cu privire la acordurile vamale dintre zonele de suveranitate şi Republica Cipru, în special dispoziţiile prevăzute în anexa F la respectivul tratat,

LUÂND TOTODATĂ ACT de angajamentul Regatului Unit de a nu crea puncte vamale sau alte puncte de frontieră între zonele de suveranitate şi Republica Cipru şi de aranjamentele încheiate în temeiul Tratatului de constituire prin care autorităţile Republicii Cipru administrează un număr mare de servicii publice în zonele de suveranitate, inclusiv în domeniul agriculturii, al vămilor şi al impozitelor,

CONFIRMÂND faptul că aderarea Republicii Cipru la Uniunea Europeană nu trebuie să afecteze drepturile şi obligaţiile părţilor la Tratatul de constituire,

RECUNOSCÂND, prin urmare, că anumite dispoziţii prevăzute în Tratatul de instituire a Comunităţii Europene şi în legislaţia comunitară conexă trebuie aplicate zonelor de suveranitate şi că trebuie adoptate norme speciale privind punerea în aplicare a respectivelor dispoziţii în zonele de suveranitate,

CONVIN ASUPRA URMĂTOARELOR DISPOZIŢII:

ARTICOLUL 1

Articolul 299 alineatul (6) litera (b) din Tratatul de instituire a Comunităţii Europene se înlocuieşte cu următorul text:

"(b) Prezentul tratat nu se aplică în cazul zonelor de suveranitate ale Regatului Unit Akrotiri şi Dhekelia din Cipru, decât în măsura în care este necesar pentru a se asigura punerea în aplicare a regimului prevăzut în protocolul privind zonele de suveranitate ale Regatului Unit al Marii Britanii şi Irlandei de Nord în Cipru, anexat la Actul privind condiţiile de aderare a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungaria, a Republicii Malta, a Republicii Polonia, a Republicii Slovenia şi a Republicii Slovace la Uniunea Europeană şi conform dispoziţiilor prevăzute în respectivul protocol."

ARTICOLUL 2

1. Zonele de suveranitate ale Regatului Unit sunt incluse în teritoriul vamal al Comunităţii şi, în acest sens, actele în domeniul vamal şi al politicii comerciale comune enumerate în partea I din anexa la prezentul protocol se aplică zonelor de suveranitate, sub rezerva modificărilor menţionate în anexa respectivă.

2. Actele privind impozitele pe cifra de afaceri, accize şi alte forme de impozitare indirectă enumerate în partea II din anexa la prezentul protocol se aplică zonelor de suveranitate, sub rezerva modificărilor menţionate în anexa respectivă, precum şi a dispoziţiilor relevante aplicabile Ciprului, prevăzute în Actul privind condiţiile de aderare a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungaria, a Republicii Malta, a Republicii Polonia, a Republicii Slovenia şi a Republicii Slovace la Uniunea Europeană.

3. Actele enumerate în partea III din anexa la prezentul protocol se modifică conform anexei respective pentru a permite Regatului Unit să menţină scutirile şi derogările de la taxe vamale şi impozite de care beneficiază pentru aprovizionarea forţelor sale armate şi a personalului auxiliar, în temeiul Tratatului de constituire.

ARTICOLUL 3

Următorul tratat şi dispoziţiile adoptate în temeiul acestuia se aplică zonelor de suveranitate:

(a) Partea a treia titlul II din Tratatul CE privind agricultura şi dispoziţiile adoptate în temeiul acestuia;

(b) Măsurile adoptate în temeiul articolului 152 alineatul (4) litera (b) din Tratatul CE.

ARTICOLUL 4

Persoanele care îşi au reşedinţa sau lucrează pe teritoriul zonelor de suveranitate şi care, în conformitate cu regimul instituit la 16 august 1960 în temeiul Tratatului de constituire şi al schimbului de note aferent, fac obiectul legislaţiei Republicii Cipru în materie de securitate socială, sunt tratate, în sensul Regulamentului (CEE) nr. 1408/71 al Consiliului din 14 iunie 1971 privind aplicarea regimurilor de securitate socială salariaţilor şi familiilor acestora care se deplasează în cadrul Comunităţii [1], ca persoane care îşi au reşedinţa sau lucrează în Republica Cipru.

ARTICOLUL 5

1. Republica Cipru nu este obligată să controleze persoanele care trec frontierele terestre sau maritime cu zonele de suveranitate, aceste persoane nefiind supuse nici unei restricţii a Comunităţii privind trecerea frontierelor externe.

2. Regatul Unit supune persoanele care trec frontierele externe ale zonelor sale de suveranitate unor controale în conformitate cu angajamentele prevăzute în partea a patra din anexa la prezentul protocol.

ARTICOLUL 6

Pentru a asigura aplicarea eficientă a obiectivelor din prezentul protocol, Consiliul poate modifica, la propunerea Comisiei, articolele 2-5 menţionate anterior, inclusiv anexa la prezentul protocol, sau poate aplica alte dispoziţii prevăzute în Tratatul CE şi legislaţia comunitară conexă în zonele de suveranitate, conform normelor şi condiţiilor pe care le stabileşte. Consiliul hotărăşte în unanimitate. Comisia consultă Regatul Unit şi Republica Cipru înainte de a înainta o propunere.

ARTICOLUL 7

1. Sub rezerva alineatului (2), Regatul Unit este responsabil pentru punerea în aplicare a prezentului protocol în zonele sale de suveranitate. În special:

(a) Regatul Unit este responsabil de aplicarea măsurilor Comunităţii, precizate în prezentul protocol, în domeniul vamal, al fiscalităţii indirecte şi al politicii comerciale comune în ceea ce priveşte mărfurile care intră pe teritoriul Insulei Cipru sau ies de pe acest teritoriu trecând printr-un port sau aeroport situat în interiorul zonelor de securitate;

(b) controalele vamale asupra mărfurilor importate în sau exportate din Insula Cipru de către forţele armate ale Regatului Unit în tranzit printr-un port sau aeroport situat în Republica Cipru pot fi realizate în interiorul zonelor de suveranitate;

(c) Regatul Unit este responsabil de eliberarea licenţelor, autorizaţiilor sau certificatelor care ar putea fi necesare în temeiul oricărei măsuri comunitare aplicabile în cazul mărfurilor importate în sau exportate din Insula Cipru de către forţele armate ale Regatului Unit.

2. Republica Cipru este responsabilă de gestionarea şi de plata tuturor fondurilor comunitare pe care le pot pretinde persoanele din zonele de suveranitate în cadrul aplicării politicii agricole comune în zonele în cauză în temeiul articolului 3 din prezentul protocol şi este responsabilă pentru aceste cheltuieli în faţa Comisiei.

3. Fără să aducă atingere alineatelor (1) şi (2), Regatul Unit poate delega autorităţilor competente din Republica Cipru, în conformitate cu regimul instaurat în temeiul Tratatului de constituire, executarea oricărei sarcini impuse unui stat membru în temeiul unei dispoziţii prevăzute în articolele 2-5 menţionate anterior.

4. Regatul Unit şi Republica Cipru cooperează pentru a asigura aplicarea eficientă a dispoziţiilor din prezentul protocol în zonele de securitate şi instituie, dacă este cazul, alt regim cu scopul de a delega punerea în aplicare a oricărei dispoziţii prevăzute în articolele 2-5 menţionate anterior. Un exemplar al regimului instituit în acest sens este transmis Comisiei.

ARTICOLUL 8

Regimul instituit prin prezentul protocol are ca obiect unic reglementarea situaţiei speciale a zonelor de suveranitate ale Regatului Unit din Cipru, nu poate fi aplicat nici unui alt teritoriu al Comunităţii şi nu poate fi considerat ca un precedent, integral sau parţial, pentru orice alt regim special care există deja sau care ar putea fi instituit pe un alt teritoriu european prevăzut în articolul 299 din Tratat.

ARTICOLUL 9

De la 1 mai 2004, Comisia prezintă Parlamentului European şi Consiliului, o dată la cinci ani, un raport privind aplicarea dispoziţiilor din prezentul protocol.

[1] JO L 149, 5.7.1971, p. 2.

--------------------------------------------------

ANEXĂ

Trimiterile din prezentul protocol la directive şi regulamente se interpretează ca trimiteri la directivele şi regulamentele modificate sau înlocuite periodic şi la actele lor de aplicare.

PARTEA ÎNTÂI

1. Regulamentul (CEE) nr. 2913/92 al Consiliului din 12 octombrie 1992 de stabilire a Codului Vamal Comunitar, al cărui articol 3 alineatul (2) se înlocuieşte cu următorul text:

"(2) Următoarele teritorii situate în afara teritoriilor statelor membre sunt considerate ca făcând parte din teritoriul vamal comunitar, ţinând seama de convenţiile şi tratatele aplicabile în ceea ce le priveşte:

(a) FRANŢA

Teritoriul Principatului Monaco, definit în Convenţia vamală semnată la Paris la 18 mai 1963 (Jurnalul Oficial al Republicii Franceze din 27 septembrie 1963, p. 8679)

(b) CIPRU

Teritoriul zonelor de suveranitate ale Regatului Unit Akrotiri şi Dhekelia, definite în Tratatul de constituire a Republicii Cipru, semnat la Nicosia la 16 august 1960 [United Kingdom Treaty Series No 4 (1961) Cmnd. 1252]";

2. Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară şi statistică şi Tariful Vamal Comun;

3. Regulamentul (CEE) nr. 918/83 al Consiliului din 28 martie 1983 de stabilire a unui sistem comunitar de scutire de taxe vamale;

4. Regulamentul (CEE) nr. 2454/93 al Comisiei din 2 iulie 1993 de stabilire a dispoziţiilor de punere în aplicare a Regulamentului (CEE) nr. 2913/92 al Consiliului de stabilire a Codului Vamal Comunitar;

5. Regulamentul (CEE) nr. 3677/90 al Consiliului din 13 decembrie 1990 de stabilire a măsurilor care trebuie luate pentru a împiedica devierea anumitor substanţe în scopul fabricării ilicite de stupefiante şi substanţe psihotrope;

6. Directiva 92/109/CEE a Consiliului din 14 decembrie 1992 privind fabricarea şi introducerea pe piaţă a anumitor substanţe utilizate la fabricarea ilicită de stupefiante şi substanţe psihotrope;

7. Regulamentul (CEE) nr. 3911/92 al Consiliului din 9 decembrie 1992 privind exportul de bunuri culturale;

8. Regulamentul (CE) nr. 3295/94 al Consiliului din 22 decembrie 1994 de stabilirea a măsurilor privind intrarea în Comunitate şi exportul şi reexportul din Comunitate de bunuri care încalcă anumite drepturi de proprietate intelectuală;

9. Regulamentul (CE) nr. 1367/95 al Comisiei din 16 iunie 1995 de adoptare a Regulamentului (CE) nr. 3295/94 al Consiliului de stabilire a măsurilor privind intrarea în Comunitate şi exportul şi reexportul din Comunitate de bunuri care încalcă anumite drepturi de proprietate intelectuală;(CONFORM LISTEI DE TITLURI) Regulamentul (CE) nr. 1367/95 al Comisiei din 16 iunie 1995 de adoptare a dispoziţiilor de aplicare a măsurilor de interzicere a liberei puneri în circulaţie, a exportării, a reexportării şi a plasării sub regim de suspendare a mărfurilor contrafăcute şi a mărfurilor pirat;(CONFORM DOCUMENTULUI ORIGINAL)

10. Regulamentul (CE) nr. 1334/2000 al Consiliului din 22 iunie 2000 de stabilire a unui regim comunitar de control al exporturilor de bunuri şi tehnologii cu dublă utilizare.

PARTEA A DOUA

1. Directiva 77/388/CEE a şasea directivă a Consiliului din 17 mai 1977 privind armonizarea legislaţiilor statelor membre referitoare la impozitul pe cifra de afaceri - sistemul comun privind taxa pe valoarea adăugată: bază unitară de evaluare în care:

(a) Articolul 3 alineatul (4) primul paragraf se înlocuieşte cu următorul text:

"Prin derogare de la alineatul (1), în conformitate cu:

- convenţiile şi tratatele pe care Principatul Monaco şi Insula Man le-au încheiat cu Republica Franceză şi respectiv Regatul Unit al Marii Britanii şi Irlandei de Nord,

- Tratatul de constituire a Republicii Cipru,

Principatul Monaco, Insula Man şi zonele de suveranitate ale Regatului Unit Akrotiri şi Dhekelia nu sunt tratate, în scopul punerii în aplicare a prezentei directive, ca teritorii terţe."

(b) Articolul 3 alineatul (4) al doilea paragraf se modifică prin adăugarea unei a treia liniuţe, după cum urmează:

"– zonele de suveranitate ale Regalului Unit Akrotiri şi Dhekelia sunt tratate ca operaţiuni originare din republica Cipru sau destinate acesteia."

2. Directiva 92/12/CEE a Consiliului din 25 februarie 1992 privind regimul general, deţinerea, circulaţia şi monitorizarea produselor supuse accizelor: articolul 2 alineatul (4) se modifică prin adăugare unei a cincea liniuţe, după cum urmează:

"– zonele de suveranitate ale Regalului Unit Akrotiri şi Dhekelia sunt tratate ca operaţiuni originare din republica Cipru sau destinate acesteia."

PARTEA A TREIA

1. Articolul 135 din Regulamentul (CEE) nr. 918/83 al Consiliului din 28 martie 1983 de stabilire a unui sistem comunitar de scutire de taxe vamale se modifică prin adăugarea unei noi litere (d) după cum urmează:

"(d) de Regatul Unit, scutiri la importul de bunuri destinate utilizării de către forţele sale armate sau personalul civil auxiliar sau pentru aprovizionarea popotelor sau cantinelor, prevăzute în Tratatul de constituire a Republicii Cipru din 16 august 1960."

2. Directiva 77/388/CEE a şasea directivă a Consiliului din 17 mai 1977 privind armonizarea legislaţiilor statelor membre referitoare la impozitul pe cifra de afaceri - sistemul comun privind taxa pe valoarea adăugată: bază unitară de evaluare, se modifică cupă cum urmează:

(a) la articolul 14 alineatul (1) litera (g) se inserează o a patra liniuţă, după cum urmează:

"– scutirile prevăzute la a treia liniuţă se aplică, de asemenea, importurilor efectuate de forţele Regatului Unit care staţionează în Insula Cipru, conform Tratatului de constituire a Republicii Cipru din 16 august 1960, destinate utilizării de către forţele armate sau personalul civil auxiliar sau pentru aprovizionarea popotelor sau cantinelor, precum şi furnizării de bunuri şi servicii destinate respectivelor forţe sau personalului civil auxiliar."

(b) articolul 17 alineatul (3) litera (b) se înlocuieşte cu următorul text:

"(b) operaţiuni scutite în temeiul articolului 14 alineatul (1) literele (g) şi (i) şi în temeiul articolului 15 şi articolului 16 alineatul (1) punctele (B) şi (C) şi alineatul (2)".

3. Articolul 23 alineatul (1) primul paragraf din Directiva 92/12/CEE a Consiliului din 25 februarie 1992 privind regimul general, deţinerea, circulaţia şi monitorizarea produselor supuse accizelor se modifică prin adăugarea unei noi liniuţe, după cum urmează:

"– pentru forţele armate ale Regatului Unit care staţionează în Insula Cipru, conform Tratatului de constituire a Republicii Cipru din 16 august 1960, destinate utilizării respectivelor forţe, personalului civil auxiliar sau pentru aprovizionarea popotelor sau cantinelor."

PARTEA A PATRA

1. În prezentul protocol:

(a) "frontiere externe ale zonelor de suveranitate" înseamnă frontierele maritime, aeroporturile şi porturile, dar nu şi frontierele maritime sau terestre cu Republica Cipru;

(b) "punct de trecere" înseamnă orice punct de trecere autorizat de autorităţile competente ale Regatului Unit pentru trecerea frontierelor externe.

2. Regatul Unit permite trecerea frontierelor externe ale zonelor de suveranitate numai prin punctele de trecere.

3. (a) Resortisanţilor ţărilor terţe li se permite trecerea frontierelor externe ale zonelor de suveranitate numai dacă –

(i) deţin un document de călătorie valabil;

(ii) deţin o viză pentru Republica Cipru, dacă este necesară o astfel de viză;

(iii) exercită o activitate în domeniul apărării sau sunt membrii familiei unei persoane care exercită o astfel de activitate; şi

(iv) nu reprezintă un pericol pentru siguranţa naţională.

(b) Regatul Unit poate face derogări de la condiţiile menţionate anterior numai din motive umanitare, din motive de interes naţional sau pentru a-şi respecta obligaţiile internaţionale.

(c) În scopul punerii în aplicare a literei (a) punctul (ii), membrii unei forţe armate sau ai personalului civil, precum şi persoanele în întreţinerea lor, prevăzuţi în anexa C la Tratatul de constituire, sunt scutiţi de obligaţia de a deţine o viză pentru Republica Cipru.

4. Regatul Unit efectuează controale privind persoanele care trec frontierele externe ale zonelor de suveranitate. Respectivele controale includ verificarea documentelor de călătorie. Toate persoanele sunt supuse cel puţin unui astfel de control pentru a li se stabili identitatea.

5. Autorităţile competente ale Regatului Unit folosesc unităţi mobile pentru monitorizarea frontierelor externe în intervalele dintre punctele de trecere a frontierei şi la punctele de trecere în afara orelor normale de program. Monitorizarea se efectuează astfel încât să descurajeze persoanele care urmăresc să evite controalele la punctele de trecere. Autorităţile competente ale Regatului Unit desfăşoară efective calificate în număr suficient pentru a efectua controale şi pentru a monitoriza frontierele externe ale zonelor de suveranitate.

6. Autorităţile Regatului Unit asigură o strânsă cooperare cu autorităţile Republicii Cipru în scopul efectuării eficiente a controalelor şi monitorizării.

7. (a) Orice persoană care solicită azil şi care intră pentru prima dată pe teritoriul Insulei Cipru din afara Comunităţii Europene prin una dintre zonele de suveranitate este rechemat sau readmis în zonele de suveranitate la cererea statului membru al Comunităţii Europene pe teritoriul căruia se află solicitantul.

(b) Republica Cipru, ţinând seama de anumite aspecte umanitare, colaborează cu Regatul Unit în scopul elaborării unor metode şi mijloace practice care permit respectarea drepturilor şi satisfacerea necesităţilor solicitanţilor de azil şi emigranţilor ilegali în zonele de suveranitate, în conformitate cu legislaţia privind administrarea zonelor de suveranitate relevantă.

--------------------------------------------------

DECLARAŢIA COMISIEI EUROPENE

Comisia Europeană confirmă interpretarea conform căreia dispoziţiile legislaţiei comunitare aplicabile zonelor de suveranitate în temeiul articolului 3 litera (a) din prezentul protocol includ:

(a) Regulamentul (CE) nr. 3448/93 al Consiliului din 6 decembrie 1993 de stabilirea a regimului comercial aplicabil anumitor mărfuri obţinute prin transformarea produselor agricole;

(b) Regulamentul (CE) nr. 1260/1999 al Consiliului din 21 iunie 1999 de stabilire a dispoziţiilor generale privind fondurile structurale, în măsura prevăzută în Regulamentul (CE) nr. 1257/1999 al Consiliului din 17 mai 1999 privind ajutorul acordat din Fondul European de Orientare şi Garantare Agricolă (FEOGA) pentru dezvoltare rurală în scopul finanţării măsurilor de dezvoltare rurală în zonele de suveranitate în temeiul Secţiunii "Garantare" a FEOGA.

--------------------------------------------------